મીરા (અનુષ્કા શર્મા) અને અર્જુન (નીલ ભૂપાલમ) દિલ્હી-ગુડગાંવનું અર્બન કપલ છે. બન્ને નોકરી કરે છે અને ચિક્કાર કમાય છે. દિલ્હીની વરવી વાસ્તવિકતાના એક ખરાબ અનુભવ પછી બન્ને નક્કી કરે છે કે શહેરથી દૂર એક રિસૉર્ટમાં જઈને થોડા ફ્રેશ થઈ આવવું, પરંતુ હરિયાણામાંથી પસાર થતા નૅશનલ હાઇવે નંબર ૧૦ પર તેઓ જુએ છે કે એક ભાગી છૂટેલા કપલની પાછળ તેનો ભાઈ (‘મૅરી કૉમ’વાળો દર્શન કુમાર) અને તેના ગુંડાઓ પડ્યા છે. એ ઝઘડામાં વચ્ચે પડવાનું એવું કરુણ પરિણામ આવે છે કે મીરા અને અર્જુનની જિંદગીની આ સૌથી ગોઝારી રાત થઈ પડે છે.